Tingvollost ved Saghaug gård Foto: Jan-Tore Egge 
Ost fra ysteriet Tingvollost  Foto: Bernt Rostad 

**Tingvollost** (2003–) er et ysteri i Torjulvågen i Tingvoll kommune som lager muggoster av kumelk. Årlig produksjon er rundt 20 tonn. Tingvollost har utviklet og produserer osten Kraftkar, den ble i 2016 kåret til verdens beste ost.

Bakgrunn
--------

Det er drevet av familien Waagen i tilknytning til Saghaug Gård, tidligere del av Vågen Gård, som var nevnt i 1303 som "Vage" og ligger helt nede i strandkanten. Daglig leder er Kristin Waagen, datter til bonde Gunnar Waagen og ystesjef Solvår Waagen som beskriver produksjonen som håndlaget (ingen maskiner).

Grunnlaget for oppstarten var blant annet at Lars Sponheim i 2003 hadde åpnet for at melkebønder kunne yste av egen melk (og ikke av TINE-kvota).

Årlig produksjon i 2014 var 21 tonn ost på basis av 200 000 liter melk. I 2020 rapporterte bedriften å ha laget 32 tonn ost på basis av 320 000 liter melk. I tillegg leverte de 260 000 liter melk til produksjon av Jarlsbergost og Alpeost i Elnesvågen i nabokommunen Hustadvika.

Mest kjent er kanskje den vellagrede blåmuggosten «Kraftkar» som først vant i NM i 2009 samt tok medalje i Nordisk Ostemesterskap i Danmark. Den vant gullmedalje i *World Cheese Awards* 2011, det året de også tok gull i Oste-NM og Nordisk. Året efter vant den igjen Nordisk, da foran *Svedjan* og *Kastrup*. I 2013 ble det sølv med «Vismann», en camembert-lignende blåmuggost, lillebror til Kraftkar. Under World Cheese Awards 2014 i London, ble de bronse med «Edel frue» (myk hvitmuggost) og «Mild mester» (halvfast hvitmuggost). Mild Mester ble i 2015 innlemmet i "Super Gold" og blant 62 oster nominert til å vinne *World Cheese Awards* 2015 i engelske Birmingham. Samme året fikk Edel frue og Vismann bronse, mens Kraftkar tok sølv i sin kategori.

Kraftkar gikk så hen og ble «World Champion» i *World Cheese Awards* i spanske San Sebastian i november 2016; dette året deltok 3 021 oster fra 31 land.

Tingvollost har oppkalt ostene etter historiske personer fra stedets middelalderhistorie. Kraftkar er knyttet til de mange myter om drengen Tore Nordbø og hans overnaturlige styrke. Han skal ha vært så stor at han måtte gå sidelengs inn gjennom dørene til folk.

Referanser
----------

1. ↑  Hyldbakk, Hans (1963). *Gards- og ættesoge for Tingvoll*. [Tingvoll]: Sogelaget. s. 277.
2. ↑  «Bittesmå verdensmestere». *Nationen*. 28. april 2012.
3. ↑  2020-tallene er rapportert på hjemmesiden, som ble avlest den 16. juni 2021.
4. ↑  «Småskala i stor stil». *Nationen*, 18. juli 2014.
5. ↑  «Ny heder til Tingvollost». *Tidens Krav*. 1. juli 2013.
6. ↑  *Julekaker gir det masse sexlyst* i Nationen den 18. november 2014.
7. ↑  «Her lages verdens beste ost». *Aperitif.no*. Besøkt 17. november 2016.
8. ↑  «Kraftkar, un queso azul noruego, mejor del mundo en los World Cheese Awards 2016». *ELMUNDO*. Besøkt 17. november 2016.
9. ↑  «Tingvollost | Meny.no». *www.meny.no* **(norsk)**. Arkivert fra originalen 5. mars 2017. Besøkt 4. mars 2017.

Eksterne lenker
---------------

* (no) Offisielt nettsted Rediger på Wikidata

* (en) Tingvollost – kategori av bilder, video eller lyd på Commons Rediger på Wikidata